
Понастоящем дейностите, свързани с организацията и изпълнението на полетите със специално предназначение, са уредени в Инструкция № ИН-2 от 13.06.2018 г. за информационния обмен и взаимодействието между Авиоотряд 28 и Националната служба за охрана във връзка с подготовката, организацията и изпълнението на полети със специално предназначение (обн., ДВ, бр. 54 от 2018 г.) (Инструкция № ИН-2). Инструкцията е издадена от министъра на транспорта и съобщенията и началника на Националната служба за охрана на основание чл. 14, ал. 3 от Устройствен правилник на Авиоотряд 28, приет с Постановление № 84 на Министерския съвет от 2014 г.
С Постановление № 152 на Министерския съвет от 2021 г. за приемане на Устройствен правилник на Държавния авиационен оператор е отменен Устройственият правилник на Авиоотряд 28, с което е отпаднало и правното основание за издаването на Инструкция № ИН-2.
По аналогия с чл. 14, ал. 3 от отменения Устройствен правилник на Авиоотряд 28, в чл. 13, ал. 4 от Устройствения правилник на Държавния авиационен оператор е предвидено правно основание, с което се възлага на министъра на транспорта и съобщенията и на началника на Националната служба за охрана със съвместна инструкция да определят условията и редът за осъществяване на информационния обмен и взаимодействието между Държавния авиационен оператор и Националната служба за охрана във връзка с подготовката, организацията и изпълнението на полети със специално предназначение.
С настоящия проект бяха промени следните текстове от действащата инструкция:
В чл. 6 е допълнен текстът „с оглед легитимация“ и касае носенето на видно място на валидна идентификационна карта за член на екипажа или валиден пропуск за лице с достъп до зоните за сигурност с ограничен достъп.
В чл. 14 е предвидена възможността проверката на годността на въздухоплавателното средство (ВС) за изпълнение на полетите със специално предназначение (ПСП) освен с контролен полет да може да се извършва и с техническа наземна проверка. Решението за изпълнение на контролен полет с ВС или за извършване на неговата техническа наземна проверка се взема от генералния директор на Държавния авиационен оператор в координация със служител от НСО.
Член 18 е допълнен с текста „на територията на Република България“ по отношение на обхвата на действие на условието за постоянен контакт по служебните средства за комуникация.
В чл. 19 е допълнен периодът „при подготовката и изпълнението на ПСП“, през който екипажът на ВС и служителите от НСО си комуникират по въпроси, касаещи сигурността.
В чл. 27, в отделни алинеи, се разделят на две групи лицата, извършващи обслужващи дейности за нуждите на Държавния авиационен оператор. Първата група са лицата в ал. 1, за които се осигурява достъп само до района на ДАО (без достъп до въздухоплавателните средства) и за тях се подава писмена заявка до НСО. Втората група са лицата в ал. 2, имащи отношение към подготовката и изпълнението на ПСП, като те се допускат до района на ДАО и до ВС. За съгласуване на техния достъп се изпращат писма от ДАО до НСО по реда на чл. 13, ал. 3-5 (както за членовете на екипажите, пр. при наемане на ВС на „мокър лизинг“).
В „Допълнителните разпоредби“ на инструкцията в § 3:
- се създава т. 4, с която се дава легална дефиниция за лицата, извършващи обслужващи дейности за нуждите на ДАО;
- в т. 2 се прецизира текстът така, че да е ясно, че всяко едно от посочените длъжностни лица може да изпълнява дейности по инструкцията.
В глава трета „Мерки и изисквания при изпълнение на ПСП с вертолет“, в раздел II, в чл. 31 - 34 текстът „летища за обществено ползване“ се предлага да се замени с „граждански летища“, което е в съответствие с използваната терминология в Закона за гражданското въздухоплаване.

